দুটি একশো টাকার নোট ওর হাতে গুঁজে দিয়েছেন রঘুপতি। এখন সারা রাত এই ঘাসে শুয়ে থাকলেও অন্তত পুলিশী উৎপাতের আশংকা নেই। কেবি ফিরে আসুক, পার্ক হোটেলে ডবলত-বেড স্যুট বুক করতে হবে এক রাতের জন্য। চেক-ইন রেজিস্টারে গে-কাপল লিখলেই হবে। তা ছাড়াও কেবি বিশ্বখ্যাত ঠিকেদার, ওর কোম্পানির নামে ওকে লোকে চেনে। রঘুপতি নিজেও আইকার্ড হোল্ডার, বনবাসী হলেও নামজাদা এক ঢপের কেত্তন রাষ্ট্রায়ত্ত সংস্থায় গাল ভরা পদনামের প্রোমোটি আধিকারিক। নজর পড়ল ও-পাশে আর একজন কে শুয়ে আছে। গাড়ির হেডলাইট মুখে পড়তেই দেখা গেল লোকটা পাড়ার ঘটা-পাগলা। সারাদিন নন্দন-রবীন্দ্রসদন চত্বরে ঘোরাঘুরি করে এখন গড়ের মাঠের ঘাসে শুয়ে আছে। ঘটাদা এক সময়ে প্রতি সপ্তাহে দেশে কবিতা পাঠাতেন, কিন্তু এমন কাউকে পাওয়া যায়না যে বলতে পারে ঘটাদার কবিতা প্রকাশিত অবস্থায় দেখেছে। রাস্তার ওপারে কোনো একটা ক্লাবের টেন্ট, শুয়ে শুয়ে ভালো বোঝা যাচ্ছে না।